作者：翁元龙
词牌/韵律：风流子

paragraphs: 天阔玉屏空。
轻阴弄、淡墨画秋容。
正凉挂半蟾，酒醒窗下，露催新雁，人在山中。
又一片，好秋花占了，香换却西风。
箫女夜归，帐栖青凤，镜娥妆冷，钗坠金虫。
西湖花深窈，闲庭砌、曾占席地歌钟。
载取断云归去，几处房栊。
恨小帘灯暗，粟肌消瘦，薰炉烟减，珠袖玲珑。
三十六宫清梦，还与谁同。